Meelewing | News24
IEMAND gaan deur ‘n moeilike tyd en dan hoor mens dat vir so iemand gesê word: “Ek voel saam met jou,” of, “Ek weet waardeur jy gaan.” Weet ons regtig? As ons nog nie ‘n kind aan die dood afgestaan het nie, weet ons regtig wat dit is?
As ons nog nie self met ’n alkoholis moes saamleef nie, weet ons regtig hoe dit is? Kan ons regtig in ander se skoene staan en met hulle saam voel, dinge vanuit hul perspektief sien, of voel ons net jammer vir mense? Jammerte is dikwels net daardie gevoel van ongemak as ons sien iemand gaan deur ‘n baie moeilike tyd. ‘n Mens kan simpatie hê met iemand sonder dat dit jou regtig raak. Jy kan byvoorbeeld simpatie hê met honderdduisende hongerlydendes, maar eers as jy een van hulle leer ken het, kan jy regtig begin om te verstaan wat dit is om honger te wees.
Jesus Christus kan werklik met ons empatie hê, met alles wat ons deurgaan in die lewe, kan Hy meeleef. Hy het in ons skoene kom staan. Hy leer ons wat dit is om met Sy oë na ander se leed en smart te kyk. In Johannes 11:35 staan daar geskrywe: “Jesus het gehuil.”
Letterlik staan daar dat Hy in trane uitgebars het. Hy het werklik empatie getoon. Hy was van God en mens verlate dat ons nooit verlaat sal word nie.
Ons kan maar, soos Marta en Maria van die teks, na Hom toe neem wat ons ookal strem in die lewe. Hy verstaan. As mense jou teleurstel, die Here sal nie.
Jy mag maar jou hart voor Hom uitstort. Die Here sal eenmaal al die trane van ons oë afvee (Openbaring 21:4).
Dan sal daar geen smart meer wees nie, want die dood sal nooit weer sy sekel kan insteek en afoes nie. Tot dan, bid dat jy met Jesus se oë na ander sal kyk.
Dit lei tot ware meelewing.
Plattekloof 16:51 PM